કેસરી રંગ ત્યાગ અને વૈરાગ્યનો પણ સૂચક છે. જ્યાં વૈરાગી વ્યક્તિએ તમામ ઇન્દ્રિયોનો નિગ્રહ કરવાનો હોય ત્યાં વ્યસનની ગુલામી અશોભનીય છે. કેસરી રંગ શૌર્યનું પ્રતીક પણ છે. પરંતુ મોંમાં પડીકી દબાવીને કેસરી જુબાનમાં શૂરાતન બતાવવા જતાં હાસ્યાસ્પદ પરિસ્થિતિ ઊભી થાય છે. વળી કપડાં કેસરિયાં થાય તો ઘરવાળીના કોપ જોઇને બધું શૂરાતન ઉતરી જાય છે. અમારી તો વિનંતી છે કે પડીકીમાં કેસરની સાથે સાથે હરડાં, બેડાં, આંબળાં, દશમૂળ, પીપર, વંશલોચન ઉપરાંત વિજયા (ભાંગ) અને શુદ્ધ શિલાજિત વગેરે નાખીને એને ત્રિદોષ નિવારક અને શક્તિવર્ધક પણ બનાવો જેથી દેશના ઝૂઝારુ યુવાનો પડીકી ખાઈને સાહસો કરીને નવાં કીર્તિમાન સ્થાપિત કરે.